**Tuusulan taiteiden yö 8.8.2025 Lottamuseossa.**

Tervetuloa viettämään Tuusulan taiteiden yötä tunnelmalliseen Lottamuseoon perjantaina 8.8.2025!

Museon näyttelyihin on vapaa pääsy tapahtuman ajan klo 18–21.

Tule tutustumaan Lottamuseon päivitettyyn päänäyttelyyn *Lotta Svärd – Tulevaisuuden rakentajat*. Mitä kaikkea lotat ovat tehneetkään viimeisen sadan vuoden aikana?

*Tuntematon lotta* -valokuvanäyttelyn keskiössä ovat valokuvat, jotka tavalla tai toisella ovat tunnistamattomia, tai tyypillisestä lottakuvasta poikkeavia. Mitä kuvat kertovat, jos tieto henkilöistä, tapahtumista ja paikoista katoaa tai ajan kuluessa unohtuu?

Ulkonäyttelyssä *Vaaran vuodet – Sodan ja rauhan välissä* voit kuunnella muistelmia sodan jälkeisiltä vaaran vuosilta.

**OHJELMA:**

Klo 18–21 Lottamuseoon vapaa pääsy

Klo 18–20 Avoimet ovet Ruotsin Majalla! Tule tutustumaan ruotsalaisten lottien lahjoittamaan lepokotiin, joka on ollut lottien käytössä jo 1940-luvulta. Ruotsin Majaan pääsee tutustumaan vain harvoin. Ruotsin Maja sijaitsee Rantatien varrella ja Lottamuseon läheisyydessä.

Klo 20.30 McDance esiintyy Lottamuseon puutarhassa

Lottakanttiinilla on perinteiseen tapaan ulkomyyntipiste puutarhassa, josta voi ostaa herkullista Alfa-keittimessä valmistettua hernekeittoa. Lottakanttiinilla on A-oikeudet.

Luvassa on myös hauskaa ohjelmaa perheen pienimmille. Keppihevosia on lainattavissa infopisteeltä ja keppihevosten esterata löytyy leikkipaikalta. Voit tulla toki paikalle myös oman ratsun kanssa.